Prime de
implosion de Jugoslavie, serp e cravuat a vignivin consideradis
varietâts de stesse lenghe, là che la diference principâl e steve
intal ûs dal alfabet cirilic pal prin e di chel roman pal secont. La
cuistion e je deventade ingredeade massime in Cravuazie là che i
efiets de vuere a pesin ancjemò a fuart ancje sul plan linguistic.
Cussì, cundut che une disposizion costituzionâl dal 2002 e previôt
l’ûs de toponomastiche bilengâl intes localitâts là che
almancul un tierç de popolazion al parten a di une minorance, il
proviodiment al jere restât su la cjarte. Cumò lis autoritâts
cravuatis a àn fat savê che intune vincjine di comuns là che la
comunitât serbe e passe il 30% de popolazion la cartelonistiche e la
segnaletiche a saran bilengâi (che inte plui part dai câs al vûl
dî dome che lis scritis a saran ancje par cirilic). La decision e à
però jevât lis protestis de diestre nazionaliste cravuate che no
vûl scritis par serp in particolâr a Vukovar, citât che e jere
stade fiscade intant de vuere dal 1991. Daûr dal censiment dal 2011
però, il 34,8% de popolazion de citât si declare di nazionalitât
serbe: une percentuâl suficiente par che e vegni metude in vore la
legjislazion sui dirits des minorancis.
Font:
Balkan Insight, 03/01/13; BBC, 03/01/13
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fra_Latn eng_Latn